2021 de experiențe noi pentru elevii participanți la UB Summer University

[bookmark: _GoBack]În perioada 13-28 iulie 2021, Asociația Studenților din Universitatea din București (ASUB) desfășoară a cincea ediție a UB Summer University (UBSU). Dedicat elevilor de clasa a XI-a, proiectul își propune să le ofere acestora posibilitatea de a simți, timp de șapte zile, viața de student la Universitatea din inima Bucureștiului.
Fie că este vorba de cursuri, mersul la cantină, nopțile nedormite sau atmosfera din campus, supereroii de clasa a XI-a vor avea ocazia să le experimenteze pe toate. Având în vedere situația pandemică, anul acesta activitatea UBSU se desfășoară în două serii, fiecare serie având alocat un anumit număr de facultăți.
„Noutatea ediției din anul acesta este faptul că UBSU se desfășoară în două serii. Ca de obicei, UBSU înseamnă un teaser al vieții de student: vizite în facultăți, participări la cursuri și seminare, seri de jocuri și nelipsitele vizite în campusul din Grozăvești sau la Cantina Universității din București de la Facultatea de Drept, din Kogălniceanu”, a precizat Alex Stoica, președintele ASUB.
Primii supereroi au testat #viațadestudent în perioada 13-20 iulie 2021
La deschiderea oficială a evenimentului, care a avut loc în Aula Magna a Facultății de Drept a UB, au luat parte prof. univ. dr. Marian Preda, Rectorul Universității din București, prof. univ. dr. Magdalena Platis, Prorector pentru Managementul Calității, Responsabilitate Socială și Relația cu Partenerii Sociali, conf. univ. dr. Radu Gramatovici, Prorector pentru Relații cu Studenții și Informatizare, dar și reprezentanți ai facultăților și asociațiilor studențești din UB.
Prima zi a celei de-a cincea ediții UB Summer University a fost despre sosire, cunoaștere și jocuri. Participanții au început să ajungă în campus de la primele ore ale dimineții, până seara, la apus. Au făcut cunoștință cu voluntarii și Grozăveștiul, au primit kit-urile de supereroi și au ieșit în campus. Aici s-au cunoscut, s-au jucat și au făcut schimb de experiențe, iar seara au luat cina.
Programul supereroilor a continuat cu seminarele și cursurile pregătite de facultățile Universității din București: după trezirea și înviorarea de la ora opt jumătate, participanții au fost conduși de către voluntarii asociațiilor spre facultăți, unde au făcut experimente, au învățat despre robotică, istorie, relații internaționale și limbi străine.
A treia zi a UBSU s-a încheiat cu un moment special: „Am încheiat ziua prin a-i cânta La mulți ani! unei voluntare, rămânând astfel cu emoții și puțină nerăbdare pentru ziua de mâine, când participanții vor lua parte la următoarele cursuri din cadrul facultăților”, după cum precizează reprezentanții ASUB.
De altfel, întreg evenimentul a fost caracterizat de competiții, creativitate, râsete și jocuri. Supereroii s-au împărțit pe case și au luat parte la diverse competiții sportive, menite să le antreneze lucrul în echipă. A urmat o bătaie cu apă: cu baloane de apă, pompe, găleți și sticle, elevii s-au strâns în grădina din campusul Grozăvești și s-au bucurat de activitatea revigorantă.
Exact ca-n viața de student, în ultima zi elevii s-au trezit dis-de-dimineață pentru înviorare, apoi au plecat pe rând spre facultate, unde au avut de trecut o ultimă probă: examenul final, care le-a testat cunoștințele dobândite pe parcursul întregii săptămâni. 
Spune că ești supererou, fără să spui că ești supererou. Partea a doua a UBSU, în perioada 22-28 iulie 2021 
A doua parte a aventurii supereroilor de clasa a XI-a a debutat cu ploaie, așa că distracția s-a mutat înăuntru. Pentru început, participanții au făcut cunoștință, în Aula Magna a Facultății de Drept a UB, cu conf. univ. dr. Radu Gramatovici, Prorector pentru Relații cu Studenții și Informatizare, și cu reprezentanți ai facultăților și asociațiilor studențești din UB. La finalul zilei, elevii s-au îndreptat spre Casa de Cultură a Studenților, unde au asistat la o piesă de teatru pregătită de Trupa de Teatru a ASLS România. 
Ulterior, elevii au descoperit #viațadestudent și au făcut cunoștință cu profesorii Universității din București. 
„Ce porție fantastică de energie mi-a dat cursul de astăzi (23 iulie 2021 n.r.) susținut pentru elevii de clasa a XI-a în cadrul UB Summer University, organizat de Asociația Studenților din Universitatea din București! În cadrul UBSU am susținut prelegerea Ce este o știre și cum o scriem. Ce sunt știrile false și cum le recunoaștem, care, practic, a fost o introducere la cursul Fake news și dezinformare online: recunoaște și verifică și, respectiv, la seminarul Tehnici de redactare, pe care le susțin la Facultatea de Jurnalism și Științele Comunicării a Universității din București. Liceenii înscriși în proiect au fost minunați, sper să-i regăsesc printre studenții facultății noastre!”, a remarcat Bogdan Oprea, cadru didactic la Facultatea de Jurnalism și Științele Comunicării a UB, imediat după întâlnirea cu supereroii.
În această etapă, supereroii au învățat despre diverse subiecte legate de administrație și afaceri, biologie, drept, geografie, geologie și geofizică, jurnalism și științele comunicării, sociologie și asistență socială și litere, punându-și bazele în aceste domenii. Au reușit să cunoască ce presupune fiecare dintre facultăți și cum arată un curs din viața de zi cu zi a studenților.
Aventura elevilor continuă cu activități sportive, cu jocuri de societate și cu cele mai interesante experiențe din #viațadestudent la Universitatea din inima Bucureștiului. Descoperă-le periplul pas cu pas pe pagina de Facebook a UBSU. De altfel, aventura supereroilor în cea de-a cincea ediție a UBSU a fost subiectul unui material realizat de echipa Știrilor PROTV. Acesta poate fi urmărit cu doar un click mai jos.  



